和伍解元喜祈雨有感
作者：趙善括
朝代：宋

paragraphs: 癡龍偃蹇玩歲月，深居白雲抱幽石。
有時江海肆貪殘，坐視天焦地皮拆。
分疆守職各有方，止沸詎可揚其湯。
曰暘而暘雨而雨，何待酹酒焚爐香。
不謂神心有城府，必需精禱方降雨。
刑鵝割牲厭口腹，緇衣黄冠誦章句。
上天有意生斯人，假爾羣祀江之濱。
弄權推怨吝所施，帝怒碎戮猶微塵。
吁嗟癡龍今已矣，異日憂深目前喜。
勿將風雨希民求，歲歲豐穰盡天賜。
我家亦有二頃田，膏澤霈然長有年。
神心儻不悖天意，與民共賦噫嘻篇。